Sewe in Lenasia aangekeer oor dwelms | Netwerk24
Sewe in Lenasia aangekeer oor dwelms
Deur Ügen Vos 22 Februarie 2017 22:01
’n Wenk van ’n gemeenskapslid in Lenasia, Johannesburg het die week tot die inhegtenisneming van sewe beweerde dwelmsmouse gelei.
Daar is ook op dosyne pakkies van die dwelms khat, tik (crystal meth) en dagga met ’n geraamde straatwaarde van R16 000 beslag gelê.
Lede van die Suid-Afrikaanse polisiedienste (SAPD) en die Johannesburgse metropolisie-departement (JMPD) se honde-eenheid het Dinsdag op die area toegeslaan en die verdagtes in verskeie gebiede in hegtenis geneem.
Die sewe verdagtes is by die taxistaanplek in Lenasia, asook in Komati-, Carmane- en Calf-strate in Lenasia vir die besit van dwelms en beweerde dwelmsmousery in hegtenis geneem.
Raadslid Michael Sun, Johannesburgse burgemeesterskomiteelid vir openbare veiligheid, het die betrokke lede gelukgewens met die suksesvolle operasie en gesê die Johannesburgse metro is besig om sterk teen dwelmhandel en ander misdade op te tree.
“Elke inhegtenisneming deur ons lede beteken daar is een minder dwelmsmous op Johannesburg se strate.”
Hy het sy waardering uitgespreek vir die samewerking en hulp van gemeenskapslede wat die polisie help om op sulke “onsmaaklike karakters” toe te slaan.
Sun het bygevoeg dat sekere gemeenskaplede in Lenasia egter die dwelmsmouse na bewering oor die operasie gewaarsku het.
Sun meen daar sou veel meer inhegtenisnemings gewees het as dit nie die geval was nie.
“Johannesburg bly verbind tot die stryd teen misdaad en dwelms wat ons gemeenskappe teister en ons sal al die moontlike doen om te verseker dat misdadigers slapelose nagte het en die gemeenskap beveilig word,” het Sun gesê.